
  
   [image: Forside]
  

 
  
   
    Åshild Fause, Espen Gade Rolland
    

    og Karina Sebergsen (red.)
   

   
    Klar for praksisstudier i psykiske helsetjenester
   

   
    Sykepleierens særegne ansvar
   

  

  
   [image: fagbokforlaget logo]
  

 
  
   Copyright © 2023 by
  

  
   Vigmostad & Bjørke AS
  

  
   All Rights Reserved
  

  
   ISBN: 978-82-450-5551-1
  

  
   1. utgave, 1. versjon 2023
  

  
   E-utgaven er basert på 1. trykte utgave, 1. opplag: ISBN: 978-82-450-3446-2
  

  
   Elektronisk tilrettelegging: Andrzej Puzyński
  

  
   Forsidedesign: ved forlaget
  

  
   Forsideillustrasjon: © Monomoon / Shutterstock
  

  
   Spørsmål om denne boken kan rettes til:
  

  
   Fagbokforlaget
  

  
   Kanalveien 51
  

  
   5068 Bergen
  

  
   Tlf.: 55 38 88 00
  

  
   e-post:
   
    
     fagbokforlaget@fagbokforlaget.no
    
   
  

  
   
    
     www.fagbokforlaget.no
    
   
  

  
   Materialet er vernet etter åndsverkloven.
  

  
   Uten uttrykkelig samtykke er eksemplarfremstilling
  

  
   bare tillatt når det er hjemlet i lov eller avtale med Kopinor.
  

  
   Vigmostad & Bjørke AS er Miljøfyrtårn-sertifisert.
  

  
   [image: Forside]
  

 
  
   Innholdsfortegnelse
  

  
   
    Innledning
   
  

  
   
    Åshild Fause, Espen Gade Rolland og Karina Sebergsen
   
  

  
   
    
     Del I
    
   

   
    
     Det handler om å være student
    
   

  

  
   
    
     Kapittel 1
    
   

   
    
     Studenterfaringer
    
   

   
    
     Åshild Fause og 19 sykepleierstudenter ved bachelor i sykepleie, UiT Norges arktiske universitet 2019–2021
    
   

  

  
   
    
     Kapittel 2
    
   

   
    
     Sykepleierens særegne ansvar
    
   

   
    
     Åshild Fause, Espen Gade Rolland og Karina Sebergsen
    
   

  

  
   
    
     Kapittel 3
    
   

   
    
     Arenaer for praksisstudier
    
   

   
    
     Espen Gade Rolland, Olav Bremnes, Kurt Johan Lyngved, Karina Sebergsen
    
   

  

  
   
    
     Del II
    
   

   
    
     En helhetlig tilnærming
    
   

  

  
   
    
     Kapittel 4
    
   

   
    
     Risiko for somatisk sykdom og tidlig død blant mennesker som har alvorlig psykisk lidelse
    
   

   
    
     Anne Høye
    
   

  

  
   
    
     Kapittel 5
    
   

   
    
     Psykoselidelser
    
   

   
    
     Ina Johannesen og Karina Sebergsen
    
   

  

  
   
    
     Kapittel 6
    
   

   
    
     Når livet svinger
    
   

   
    
     Maria Løvhaug
    
   

  

  
   
    
     Kapittel 7
    
   

   
    
     Rus- og avhengighetslidelser
    
   

   
    
     Ole Martin Nordaunet, Bjørn Thollefsen, Tommy Sjåfjell & Helga Hundere
    
   

  

  
   
    
     Kapittel 8
    
   

   
    
     Psykiske lidelser hos eldre
    
   

   
    
     Anne Margrethe Støback
    
   

  

  
   
    
     Kapittel 9
    
   

   
    
     Selvmordsforebygging
    
   

   
    
     Gry Bruland Vråle
    
   

  

  
   
    
     Del III
    
   

   
    
     Sentrale ansvarsområder for sykepleiere
    
   

  

  
   
    
     Kapittel 10
    
   

   
    
     Pårørende – den viktige alliansen
    
   

   
    
     Kim Elphinstone og Anne-Grethe Terjesen
    
   

  

  
   
    
     Kapittel 11
    
   

   
    
     Legemiddelhåndtering
    
   

   
    
     Espen Gade Rolland og Åshild Fause
    
   

  

  
   
    
     Kapittel 12
    
   

   
    
     Dokumentasjon av sykepleie i psykisk helse og rus
    
   

   
    
     Maria Løvhaug og Elsa Grødal
    
   

  

  
   
    
     Kapittel 13
    
   

   
    
     Å stå i lidelsen med fokus på hjelperen og betydningen av sykepleiefaglig veiledning
    
   

   
    
     Gry Bruland Vråle
    
   

  

  
   
    
     Kapittel 14
    
   

   
    
     Spesialisert sykepleie – i går, i dag og i fremtiden
    
   

   
    
     Åshild Fause, Karina Sebergsen og Espen Gade Rolland
    
   

  

  
   
    Forfatteromtaler
   
  

  
   
    Stikkord
   
  

 
  
   
   
   Innledning
  

  
   
   
   Åshild Fause, Espen Gade Rolland og Karina Sebergsen
  

  
   Dette er en lærebok rettet mot bachelorstudenter i sykepleie og ment som en forberedelse til praksisstudier i psykiske helsetjenester. Boka skal være et praktisk læreverk, med mål om å gi et innblikk i hva som kan møte studenter når de skal i praksisstudier innen psykisk helsefeltet og vise kompleksiteten både praksisfeltet og fagfeltet representerer. Boka tar for seg flere sentrale læringsutbyttebeskrivelser som er forskriftsfestet gjennom forskrift om nasjonal retningslinje for sykepleierutdanning, og det vises til spesifikke læringsutbyttebeskrivelser i flere av kapitlene i boka (Lovdata:
   
    
     www.lovdata.no/dokument/SF/forskrift/2019-03-15-412
    
   
   ).
  

  
   Vår motivasjon for å skrive en lærebok i sykepleie i psykiske helsetjenester er tredelt. For det første har vi over flere år erfart at lærebøker som er aktuelle for sykepleierstudenter, har et tverrprofesjonelt fokus og er skrevet med tanke på at studenter med både helse- og sosialfaglig bakgrunn skal finne læreboka relevant. Vi ønsker derimot å tydeliggjøre sykepleierens særegne ansvar i tjenesteområdet. For det andre ønsker vi å skrive en bok som kan forberede studentene til de spesifikke utfordringene de møter i praksisstudier innen psykisk helse - og rustjenester. Boka har derfor kliniske eksempler og viser til sykepleieutøvelse som studentene kan nyttiggjøre seg i praksisstudiene. Sist, men ikke minst ønsker vi at denne boka kan være et steg på veien til å utvikle relevant sykepleiefaglig litteratur.
  

  
   Sykepleiernes særegne ansvar
  

  
   «Hva er egentlig sykepleierens særegne ansvar i psykisk helse- og rusfeltet?», er et ofte stilt spørsmål fra sykepleierstudenter og nyutdannede sykepleiere i deres første møte med tjenestefeltet. Enten de har praksisstudier i spesialisthelsetjenesten eller i kommunale psykiske helsetjenester, gir mange studenter uttrykk for at det kan være vanskelig å skille sykepleiers ansvarsområder fra de andre yrkesgruppene i det tverrfaglige teamet som f.eks. vernepleiere og ansatte med sosialfaglig bakgrunn. Når også lærebøker for sykepleiere har hatt et tverrfaglig fokus de siste tiårene, kan syke­pleiens bidrag og betydning i tjenestefeltet fort bli utydelig for studentene. To forsk­ningsrapporter om sykepleie innen psykisk helse- og rusfeltet bekrefter at sykepleiernes ansvarsområde og kunnskapsgrunnlag er uklart (Karlson & Kim, 2015; SINTEF, 2017).
  

  
   Slik vi ser det, skyldes sykepleieres uklare faglige fokus de siste tiårene mangelen på muligheter til faglig fordypning og spesialisering innen sykepleie. I 1954 åpnet to spesialskoler i psykiatrisk sykepleie i Oslo; Statens spesialskole i psykiatrisk sykepleie på Bygdøy og Spesialskolen i psykiatrisk sykepleie ved Dikemark sykehus. Utdanningene la stor vekt på å skape en identitet som psykiatrisk sykepleier og utvikle kunnskapsgrunnlaget for sykepleie og skulle gi sykepleierne en sykepleiefaglig spesialisering og utdanning til lederskap i psykisk helsevern (Lysnes, 1982). De kommende tiårene var det tverrpolitisk enighet om at å utdanne sykepleiere til stillinger i både spesialist- og kommunehelsetjenesten og flere høgskoler etablerte videreutdanning i psykiatriske sykepleiere (Borge, Hummelvoll & Ulland, 1997). I 1998 ble videreutdanningene i psykiatrisk sykepleie lagt ned og erstattet av tverrfaglige videreutdanninger i psykisk helsearbeid med tilbud til verne­pleiere, ergoterapeuter, sosionomer og andre. Bakgrunnen for nedleggingen var at psykiatrisk sykepleie ikke lenger representerte et tilstrekkelig, faglig perspektiv på feltet (Ramsdal, 2004). Tjenesten skulle heretter også omfatte integrering og normalisering, forebyggende og helsefremmende arbeid, og ikke bare dreie seg om å avhjelpe sykdom og plager. Sykepleiernes kompetanse skulle ikke lenger være enerådende. En felles videreutdanning ville bygge ned profesjonskonflikter og bedre det tverrfaglige samarbeidet. I dag fins det ingen spesialutdanning i tjenestefeltet for sykepleiere slik det var i tidsrommet fra 1954 til 1998 (les mer i kap. 14).
  

  
   Kunnskapsdepartementet vedtok i forskrift 15. mars 2022 ny master i sykepleie innen psykisk helse, rus og avhengighet med ikrafttredelse fra høsten 2023 (Lovdata, 2022). Det tar vi som et signal om at myndigheter og politikere ser behovet for å tydeliggjøre et sykepleiefaglig perspektiv og utgjøre et vesentlig bidrag til fremtidens løsning på befolkningens behov for tjenester.
  

  
   Sykepleiere har de siste tiårene vært pådrivere i å bygge opp psykisk helsearbeid som fagfelt og kunnskapsgrunnlag. Det er selvsagt positivt, men at sykepleiekompetansen ikke har utviklet seg, har kanskje tydeligst fått konsekvenser for pasienter og brukere som ikke har fått den helhetlige oppfølgingen de trenger. Når mennesker med alvorlig psykisk lidelse har 15–20 år kortere levetid enn befolkningen for øvrig, kan en ikke se bort ifra at det har sammenheng med utformingen av behandling og oppfølging å gjøre (se kapittel 4).
  

  
   Praksisrelevans
  

  
   Vår ambisjon er å skrive en lærebok som forbereder studentene til praksisstudiene. Det legger noen føringer for perspektiv og fokus. Vi har for det første avgrenset boka til å omhandle sykepleiefaglig ansvar overfor mennesker med alvorlig psykisk lidelse. De lidelsene vi har valgt å løfte fram, er
   
    psykoselidelser
   
   ,
   
    stemningslidelser
   
   ,
   
    rus- og avhengighetslidelser
   
   ,
   
    psykiske lidelser hos eldre
   
   og
   
    det selvmordsutsatte mennesket
   
   . Begrunnelsen er at dette er tilstander studentene vil møte i sine praksisstudier, og det er til mennesker med disse psykiske lidelsene vi ser at sykepleie har et særlig ansvar og betydning. Noen lesere vil kanskje savne psykisk helse og utfordringer hos barn og unge. Dette har vi utelatt selv om vi mener at også barn og unge har behov for den kompetansen sykepleiere representerer, men da mer som komplementerende til annen kompetanse i tjenestene. Den andre avgrensningen vi har gjort, er å anlegge et tydelig klinisk fokus på framstillingen. Vi har derfor invitert inn medforfattere som jobber som sykepleiere eller har lang klinisk erfaring fra feltet de skriver om. Alle kapitlene har et utvalg av kliniske eksempler der vi følger pasienter og brukere gjennom deres erfaringer med psykiske lidelser og ulike tilstander. Flere av kapitlene er skrevet av sykepleiere i samarbeid med tidligere pasienter og brukere, i tillegg har vi et eget kapittel om pårørende. Vi tenker at jo bedre studentene er forberedt på det som møter dem i praksisstudiene, jo større vil potensiale for å nå læringsutbyttet og derved utbyttet av praksis være. Et tredje og siste perspektiv i boka er at den skal være direkte anvendbar i praksisstudiene. Da vi ikke kan forvente at studentene har erfaring fra psykiske helsetjenester fra før, og mange studenter er usikre på hva som vil møte dem i praksisfeltet, er de kliniske eksemplene tenkt å bidra til å øke studentenes forberedthet, forståelse og kunnskap. I hvert kapittel har forfatterne dessuten utarbeidet arbeidsoppgaver eller refleksjonsoppgaver som studentene kan jobbe med i praksisstudiene, enten individuelt eller i grupper. Oppgavene kan også drøftes med sykepleieveileder og lærer. Kapitlene har også tips til videre lesning og annet som kan bidra til økt engasjement.
  

  
   Utvikling av sykepleiefaglig litteratur
  

  
   Norsk Sykepleierforbunds faggruppe innen psykisk helse og rus (NSF-SPoR) har vært en pådriver for å utvikle sykepleiefaglig litteratur. I landsmøte­perioden fra 2019 til 2023 har Norsk Sykepleierforbund hatt et eget prosjekt og satsing innen psykisk helse og rus, hvor målet har vært både å tydeliggjøre behovet for sykepleiefaglig spesialistkompetanse innen forebygging og behandling av psykiske og somatiske helseproblemer for mennesker med alvorlige psykisk helse- og ruslidelser, og bidra til å styrke sykepleiefaglig spesialistkompetanse og utvikle og kommunisere sykepleiernes og spesial­sykepleiernes ansvar og oppgaver for å sikre likeverdige helsetjenester innen psykisk helse og rus. Prosjektet kan du lese mer om på
   
    
     www.nsf.no
    
   
   (2023). NSF-SPoR har i sine handlingsplaner som mål å bidra til ny pensum­litteratur i bachelorutdanningen (NSF SPoR Handlingsplan 2019–2021 og 2021–2023). I dagens utdanning tilbys i hovedsak tverrfaglige lærebøker i psykisk helse- og rusarbeid, og vi mener en sykepleiefaglig bok vil kunne tydeliggjøre sykepleiernes bidrag, betydning og ansvar i tjenesteområdet psykisk helse og rus ytterligere. Da psykiatrisk sykepleie ble etablert som en spesialutdanning i 1954, var det av vesentlig betydning at studentene hadde en lærebok med utgangspunkt i et sykepleiefaglig fundament. Slik er det også for NSF-SPoR i 2023. Vi har derfor tatt utfordringen. Vi ser tidsrommet fra 1954 til 1998 som en sentral periode for utviklingen av spesialisert sykepleie i psykiske helsetjenester. I vår framstilling legger vi derfor vekt på å tydeliggjøre fagtradisjoner i sykepleie som et sentralt kunnskapsgrunnlag
   
   
   for sykepleietjenesten.
  

  
   Det betyr at det vil være tema og perspektiv som er utviklet og som har fått en sentral plass i det tverrprofesjonelle kunnskapsgrunnlaget i tjenesten det siste tiåret, etter manges mening ikke er tilfredsstillende belyst i denne boken. Når vi vektlegger fagtradisjoner i sykepleie og ikke løfter fram tema som salutogenese, recovery og mestringsstrategier, vil noen hevde at faginnholdet framstår som noe «gammeldags». For disse temaene henviser vi til annen relevant faglitteratur, som beskriver disse inngående.
  

  
   Bokas målgruppe
  

  
   I boka henvender vi oss primært til studenter på bachelor i sykepleie som skal ut i praksisstudier i spesialisthelsetjeneste og kommunale helsetjenester, og for noen studenters vedkommende også hos private og ideelle aktører (se kapittel 3). Vi tror også at nyutdannede sykepleiere vil kunne ha utbytte av en bok som søker å tydeliggjøre sykepleiefaglig ansvar og kunnskap i det tverrfaglige teamet i tjenestefeltet. Boka vil også gi sykepleiere som vei­leder studenter, innblikk i hva studenter skal ha fokus på i praksisstudiene. Når vi retter boka mot bachelorstudenter, er det for å nyansere og belyse trinnene i kompetanse mellom generell sykepleie, spesialisert og avansert sykepleiekunnskap.
  

  
   Vårt mål er å formidle kunnskap til lesere med liten eller ingen erfaring fra tjenestefeltet tidligere, og gjøre dem mer forberedt på tjenestefeltet som møter dem. Boka skal «bidra til at studenter kan utøve sykepleie til pasienter med komplekse og sammensatte tilstander». Det betyr å ta ansvar for og å gjøre selvstendige, systematiske kliniske vurderinger, prioriteringer og beslutninger, samt kritisk vurdere effekten av sykepleie og behandling. Boka har derfor en slik innretning at den gir studentene handlingsredskaper i møte med mennesker som har psykiske lidelser. Vi har avgrenset fokus til hva studenter må ha kunnskap om, ferdigheter og kompetanse i, for å kunne utøve sykepleie til mennesker med alvorlig psykisk lidelse. Dersom vi klarer å løfte fram kjernekompetansen i sykepleie innen psykisk helsefeltet, har vi lykkes.
  

  
   Innhold og struktur
  

  
   I bokas første del kalt
   
    Det handler om å være student
   
   presenteres tre temaer vi tenker vil være viktige innspill til studentene i forkant av praksis; student­ers erfaringer, det særegne sykepleieansvaret og en oversikt over arenaer for praksisstudier. I evalueringer beskriver sykepleierstudenter praksisstudiene i psykisk helse og rustjenester som spennende og lærerike, samtidig som de også uttrykker usikkerhet med tanke på sykepleiefaglig ansvar og funksjon. I bokas første kapittel lar vi studenter komme til orde for å si noe om deres forventninger fra praksisstudier i psykisk helsetjeneste.
  

  
   Det andre forholdet vi ser som viktig å tydeliggjøre, er hva som er sykepleieres særegne ansvar i tjenestefeltet. I det andre kapitlet løfter vi derfor fram noen begreper vi ser som betydningsfulle i sykepleie og her vil begreper som blant annet
   
    kyndig hjelp
   
   ,
   
    livsprosesser
   
   og
   
    tilstand
   
   beskrives og avklares. Dette er begreper som har fått mindre oppmerksomhet i nyere tid, derfor velger vi å vekte disse her.
  

  
   I kapittel 3 presenteres noen av de arenaer for utøvelse av kyndig hjelp for mennesker med alvorlig psykisk lidelse som studentene vil møte i sine praksisstudier. Her løfter vi fram sentrale trekk og kjennetegn ved spesialist­helsetjeneste og psykiske helsetjenester i kommunene.
  

  
   Bokas del 2 kalt
   
    En helhetlig tilnærming
   
   ser nærmere på noen sentrale alvorlige psykiske lidelser. Når vi i dag har kunnskap om at mennesker med alvorlige psykiske lidelser lever 15–20 år kortere enn befolkningen ellers, er det av avgjørende betydning at sykepleiere har kunnskap om og kompe­tanse på å vurdere og avhjelpe somatisk risiko hos pasienter og brukere med alvorlig psykisk lidelse. I kapittel 4 belyser vi forhold det er viktig at sykepleiere har kunnskap om for å avdekke og avhjelpe somatiske plager hos pasienter og brukere.
  

  
   I de neste kapitlene i boka ser vi på hva det kan innebære å oppleve å være psykisk syk og å ha en alvorlig psykisk lidelse. Denne boka avgrenser seg til alvorlige psykiske lidelser og har kapitler som omhandler psykoselidelser, stemningslidelser, rus- og avhengighetslidelser og psykiske lidelser hos eldre. I tillegg omhandles også selvmordsforebygging. Søkelyset rettes mot hvilke opplevelser og plager lidelsen kan påføre den det gjelder, og understreker at det å ha fokus på pasientens tilstand og opplevelse som psykisk syk er noe annet enn å være diagnose- og sykdomsorientert.
  

  
   Å ha fokus på pasientens tilstand og tiltak som bidrar til et meningsfylt hverdagsliv, mener vi er viktig for tilfriskningen. Det står ikke i motsetning til temaer som omhandler salutogenese, recovery og helsefremming. Når disse spesifikke temaene ikke er særskilt omtalt i denne boka, er det fordi de omtales i de fleste lærebøker feltet og ikke er særegne for sykepleie. I denne framstillingen har vi derimot valgt å løfte fram og pusse støv av begreper som har en lang tradisjon i eget fag.
  

  
   Bokas del 3
   
    Sentrale ansvarsområder for sykepleiere
   
   belyser særlige forhold ved sykepleiefaglig ansvar i tjenestene. Et område som er sær­deles viktig for sykepleiere, er knyttet til ansvaret for legemiddelhåndtering, og riktig kunnskap om virkning og bivirkninger samt interaksjoner. Det samme gjelder dokumentasjon i sykepleie og samarbeidet med pårørende og nettverk. Disse tre temaene behandles i hver sine kapitler. Sist, men ikke minst må sykepleiere kunne håndtere det å «stå i lidelsen» de møter hos pasienter, brukere og pårørende. Å arbeide i psykisk helsetjeneste og møte menneskers lidelse og plager stiller store krav til sykepleiere både profesjonelt og personlig. For at det skal være mulig trenger sykepleiere så vel som andre yrkesgrupper i feltet faglig veiledning.
  

  
   I et avsluttende kapittel gjør vi et forsøk på å tydeliggjøre hva avansert sykepleiekunnskap innen psykisk helse har vært og bør være til forskjell fra grunnleggende og spesialisert sykepleie. Her vil vi med utgangspunkt i fagtradisjoner
   
   
   i sykepleie fra psykiske helsetjenester presentere noen temaer sykepleiere trenger mer kunnskap om og som må videreutvikles inn i den planlagte masterutdanningen i sykepleie innen psykisk helse, rus og avhengighet.

   Kapittel 1
  

  
   
   
   Studenterfaringer
  

  
   
   
   Åshild Fause og 19 sykepleierstudenter ved bachelor i sykepleie, UiT Norges arktiske universitet 2019–2021
  

  
   Denne boka tar mål av seg å tydeliggjøre sykepleiens ansvar og betydning i psykisk helse- og rustjenesten for bachelorstudenter i sykepleie, i tillegg til å være en forberedelse for praksisstudier før praksis i psykisk helse. Fordi studenter erfarer best selv hvordan det er å ha praksisstudier i denne delen av helsetjenesten, inviterte vi studenter til å bidra med sine erfaringer.
  

  
   I henhold til forskrift om nasjonal retningslinje for sykepleier­utdanning med ikrafttredelse fra studieåret 2020, skal alle studenter ha en del av sitt praksisstudium i psykisk helse og psykiatri (ref. forskrift). Når i studieforløpet, arena og lengde varierer fra utdanningsinstitusjon til utdanningsinstitusjon i Norge, men som oftest gjennomføres dette i 2. eller 3. studieår. Ved noen av utdanningsinstitusjonene er det lagt opp med prekliniske studier i forkant av praksisstudier i psykisk helse, men hvor omfattende dette er, varierer i stor grad mellom utdanningene. En undersøkelse gjort av Hammervold og kolleger viser at det er urovekkende store ulikheter i utdanningene under fagområdet psykisk helse og rus (Hammervold et al., 2022).
  

  
   Studenterfaringer
   
   
  

  
   De studentene som har bidratt i dette kapitlet, har hatt sine praksisstudier i enten psykisk helsevern eller i kommunale psykiske helsetjenester. Som en del av praksisstudiene måtte studentene levere et arbeidskrav i form av et refleksjonsnotat om en erfart situasjon eller hendelse.
   
    
     
      1
     
    
   
   Opprinnelig kunne studentene velge fritt hvilken situasjon de ville skrive om, men i forbindelse med at de skulle bidra til boka ba vi studentene ta utgangspunkt i en situasjon fra praksis der de fikk brukt sine kunnskaper som sykepleier og der de erfarte betydningen av sykepleie for pasient og brukere. De skulle deretter reflektere rundt egne erfaringer og knytte relevant teori til. Vi ba også studentene skrive ned egne forventninger til praksis, beskrive sitt første møte med avdelingen/enheten og til slutt si noe om hvorvidt praksisstudiene hadde svart til forventningene. I alt har 19 studenter deltatt med skriftlig materiale.
  

  
   Vi har utført en kvalitativ innholdsanalyse (Malterud, 2017) av samtlige arbeidskrav, ut fra den oppgaveteksten studentene ble bedt om å skrive. Samtlige studenter har samtykket til at arbeidskravene deres kan benyttes i dette bokkapitlet. Studentene blir referert til som student 1, student 2 osv. De har også lest gjennom og godkjent framstillingen av sine tekster i den formen erfaringene presenteres i dette kapitlet.
  

  
   Forventninger i forkant
  

  
   Studenter forteller følgende når de beskriver sine forventninger
   
   
   til praksisstudiene:
  

  
   
    1.
   
   Det første studentene trekker fram, er at de er forberedt på at det kommer til å bli vanskelig å få kontakt med pasientene.
  

  
   
    2.
   
   For det andre er de usikre på hva de kan bidra med; om de er i stand til å hjelpe pasientene.
  

  
   
    3.
   
   For det tredje forteller de at de «gru-gleder» seg til denne praksisperioden og at de har en forventning om at de kommer til å lære mye.
  

  
   
    Før du leser videre:
   

   
    Hvilke forventninger har du til praksisstudiene i psykiske helsetjenester og det stedet du skal til?
   

  

  
   Mange studenter hadde en forventning om at det kom til å bli vanskelig å få kontakt med pasienter eller brukere fordi de ville være negative til å motta hjelp fra unge studenter. Slik gikk det imidlertid ikke. En student sa det slik: «Jeg hadde en forventning om at det kom til å bli vanskelig å komme tett på denne brukergruppen. I begynnelsen var jeg redd for å henvende meg til brukerne, men mot slutten av praksisperioden hadde jeg fin kontakt med mange. Vi hadde mye å snakke om» (student 1).
  

  
   En annen student var bekymret for om hun ville få kontakt med brukerne og hva hun kunne snakke med dem om. «Hvor mye skal jeg fortelle om meg selv? Kan jeg komme til å si noe som sårer dem eller gjør dem sykere enn de er? Jeg har hørt at det ikke er uvanlig at de ikke vil ha noe med oss å gjøre. Jeg er redd for ikke å få kontakt» (student 2). En tredje student gruet seg veldig «for jeg visste ikke hvordan jeg skulle forholde meg til mennesker med tunge psykiske lidelser. Jeg var redd for å trå feil og gjøre de sykere enn de allerede var. Jeg var usikker på hva jeg kunne si og hva jeg måtte holde tilbake» (student 3).
  

  
   At studenter forteller om sine bekymringer for ikke å få kontakt eller «trå feil», er ikke av ny dato. Allerede fra etableringen av Norsk Sykepleierforbund i 1912 ble sinnssykepleie i det psykiatriske sykehus, som det da het, sett på som et viktig arbeidsfelt for sykepleiere (Hvalvik, 2005). Sykepleierelever og senere -studenter har siden den gang sett fram til praksisperiodene i psykiatrien, som tjenesteområdet ble kalt, med skrekkblandet forventning (Evensen, 2005).
  

  
   Er usikker på om jeg kan bidra med noe
  

  
   En student skriver utførlig om at vedkommende syntes det var «skummelt å dra ut i praksis fordi jeg vet at det stilles en del forventninger til meg som tredjeårsstudent. Det kan skyldes et inntrykk som en har skapt seg i hodet på bakgrunn av historier fra aviser, filmer og hva andre har formidlet i tillegg til undervisning i forkant, og jeg har jo ingen ‘knagger’ å henge kunnskapen på» (student 4). Flere studenter forteller at de både gledet og gruet seg, og som følgende student skriver: «Jeg både gledet og gruet meg og var usikker på hva jeg ville møte, samt usikker på om jeg ville klare å hjelpe pasientene. Jeg hadde forventninger om en tyngre psykiatri med psykotiske pasienter som levde i sin egen verden og var til fare for seg selv og andre, maniske pasienter eller pasienter med bipolare lidelser. Men slik var det ikke. De jeg møtte, var mennesker som var havnet i vanskelige livssituasjoner» (student 5).
  

  
   «Mine forventninger til praksis var blandede», skriver en student. «Jeg var både spent og nervøs, men kjente også på at jeg ikke hadde den store og samlede kunnskapen om fagfeltet. Jeg så på meg som en nybegynner, og følte meg lite forberedt og nesten gruet meg, men jeg tok meg i det og tenkte at grunnen til at vi har praksis er at vi skal lære. Dessuten klarer man ikke møte alle situasjoner slik man skulle ønske. Det krever rett og slett øving og erfaringer til å bli god på det. Én ting visste jeg da jeg skulle begynne i praksis, og det var at jeg hadde noen forventninger, men at jeg ikke skulle tenke for mye på det da det uansett ikke ville bli som jeg forventet. Jeg måtte bare vente litt utålmodig på å komme i gang, og var åpen for det som kom» (student 6).
  

  
   «Jeg syntes det var vanskelig å vite hva jeg ville møte i denne praksisen, sammenlignet med de forrige. Jeg opplever det psykiske helsevernet som mer lukket enn somatikken. Hva foregår egentlig inne på disse institu­sjonene, hvordan ser dagene ut for pasientene og hvordan jobber sykepleiere og annet helsepersonell? Jeg var spent på hva min rolle som student skulle ha for innvirkning på det pasienten skulle få ut av oppholdet. Jeg tvilte på om jeg var forberedt på å håndtere eventuelle samtaler med pasientene der de betrodde seg til meg og forventet kloke svar. Kunne jeg vite hva jeg skulle si til pasientene? Det er interaksjonen menneske til menneske som er av betydning i den behandlingen pasienten får, med tillit og til en viss grad personkjemi for å komme seg i mål» (student 7).
  

  
   En annen student uttrykte det slik: «Jeg syntes det var skummelt å skulle møte mennesker med psykiske lidelser. Hvordan skal lille jeg kunne kommunisere og hjelpe andre? Men etter en spasertur oppdaget jeg til min overraskelse at vi hadde mye til felles og mye å snakke om» (student 8).
  

  
   Å glede seg til praksis
  

  
   De aller fleste studentene gledet seg til praksisstudiene. En student skriver følgende: «Jeg har sett fram til denne praksisperioden i rus- og psykisk helsetjeneste siden jeg begynte på sykepleierstudiet. Jeg forventet å lære mye nytt, og å oppleve spennende ting. En av de som jobbet der jeg var i praksis, spurte meg om jeg hadde noen erfaring fra dette feltet før. Da jeg svarte nei, spurte hun hvor jeg hadde jobbet før. Jeg svarte at jeg hadde jobbet mye med mennesker med demens i sykehjem. Da fikk jeg følgende svar tilbake: ‘Da har du jo masse erfaring med psykisk helse’. Det fikk meg til å tenke. Alle har en psykisk helse, også de pasientene jeg har jobbet med på sykehjem» (student 9).
  

  
   En annen skriver at samtaler med sykepleiere som hadde positive erfaringer fra psykisk helsepraksis, var til stor hjelp: «Noen sykepleiere jeg snakket med i forkant av praksisperioden, hadde vært på samme sted som jeg skulle til, og de hadde vært veldig fornøyd. Jeg ble fortalt at der ble studenter godt ivaretatt. Deres erfaringer var betryggende. Det de fortalte, hørtes både spennende og utfordrende ut, og jeg ville mest sannsynlig komme til å møte mye forskjellig. Med denne bakgrunnen var jeg svært spent på hvordan de neste åtte ukene kom til å bli. Jeg ble ikke skuffet. Jeg stortrivdes» (student 10).
  

  
   Det første møtet med praksisfeltet
  

  
   De fleste studentene har positive erfaringer med sitt første møte med praksisfeltet. Her er noen eksempler:
  

  
   «Det første møte med praksis var ganske bra, og jeg følte det sa mye om hvor viktig det er å bli møtt på riktig måte av praksisstedet og de som arbeider der. Det å bli møtt med forståelse fra deres side, ikke bare for hvordan det var å være student, men også hvordan det var å være student på et ukjent sted, vekk fra sitt eget hjem, hjalp veldig på» (student 2).
  

  
   «Første dagen ble vi godt tatt imot av koordinatoren. Vi fikk informasjon om hvordan de jobbet der, og omvisning på senteret. Det første jeg la merke til, var at det var totalt annerledes å jobbe i psykisk helsevern kontra sykehus og sykehjem. På sykehuset var jeg vant til at det gikk i hundre, og at man så vidt rekker over alle pasientene sine. Hvis man er heldig, rekker man å spise lunsjen sin. Her fikk jeg inntrykk av at det var veldig god grunnbemanning i forhold til antall pasienter. Personalet får dermed veldig god tid til pasientene sine, noe jeg synes er veldig flott» (student 11).
  

  
   «Det første som slo meg i møte med psykiatrien, var at alt var veldig rolig. Personalet fortalte at det var viktig å opprettholde en rolig atmosfære i boligen. Det var trege morgener med rapport blant personalet med en kopp nytraktet kaffe. Deretter var det medisinutdeling, hjelp og veiledning i morgenstell, før fellesstuen åpnet og brukerne ofte samlet seg med personalet i stua. Og der satt vi, og strikket, snakket og drakk kaffe» (student 13).
  

  
   «I praksis møtte jeg det stikk motsatte av hva jeg hadde forventet (mennesker med alvorlig psykisk lidelse). Det var i all hovedsak mennesker som slet med angst for korona og andre pasienter med angst og depresjoner som ikke hadde livsgnist fordi de ikke hadde noe å se fram til i livet. Det var også pasienter som var innlagt for å få en pause fra alkohol og andre ruslidelser» (student 7).
  

  
   «Vi blir tatt imot med åpne armer. Personalet er veldig imøtekommende» (student 12).
  

  
   «Min første dag i praksis var overveldende. Jeg visste ikke hva rutinene var og hvor jeg skulle gjøre av meg. Heldigvis hadde jeg veileder som tidlig ga meg tydelig beskjed om sine forventninger til meg. Hun har jobbet ved avdelingen i 20 år og vet hvordan ting fungerer. I tillegg har hun hatt mange studenter og erfaring som veileder, derfor var det enkelt for henne å tydeliggjøre tidlig hva hun forventet fra meg. Det var en trygghet i dette» (student 8).
  

  
   «Første dag i praksis ga meg et inntrykk av at psykiatrien var alt annet enn spennende. Aldri før hadde tida gått så sakte, og jeg ble nærmest sittende og telle hvert eneste sekund. Dette kom til å bli lange uker. Et så rolig tempo og så mye stillesitting var jeg ikke vant til. Vi fikk beskjed av personalet om å lære oss ‘å bare være’. Det var vel ingen av oss studenter vant til» (student 9).
  

  
   Som eksemplene viser, erfarte studentene å bli tatt godt imot og ønsket velkommen til praksisstedet. Mange hadde i forkant av praksisstudiene fått tildelt informasjonsbrev med navn og kontaktopplysninger til praksisveileder og utdelt turnus. Det var satt av god tid til informasjon og omvisning første dag. Studier viser at praksisveileder har særdeles stor betydning for studenters læringsutbytte (Skagøy et al., 2022; Bogsti et al., 2013), noe som også var vesentlig for disse studentene. Praksisstudier har i flere år fått positive tilbakemeldinger fra studenter.
  

  
   
    Før du leser videre:
   

   
    Med utgangspunkt i tidligere erfaringer – hvordan vil du helst bli tatt imot første dag i praksis?
   

  

  
   Sykepleiefunksjon
   
   
   og ansvar i psykisk helsevern og psykisk helsearbeid
  

  
   Studentene ble bedt om å ta utgangspunkt i en situasjon fra praksis der de fikk brukt sine kunnskaper som sykepleier og der de forsto betydningen av sykepleie for pasient og brukere.
  

  
   12 av 19 studenter skrev om situasjoner der det å utøve grunnleggende sykepleie var det sentrale. Tre studenter skrev om samhandling med pasienter og brukere, og det å skulle utøve sykepleie til pasienter og brukere som er langt eldre enn dem selv. To skrev om betydningen av trygge relasjoner, én skrev om samhandling med en pasient med voldsatferd og den siste om sykepleierens ansvar for å forebygge somatiske plager og viktigheten av å ha god kompetanse på medikamenthåndtering.
  

  
   Av de som trakk fram grunnleggende sykepleie som det sentrale, var det særlig betydningen av søvn og døgnrytme, mat og ernæring, sosialt samvær og fysisk aktivitet som ble omtalt. Flere understreket at grunnleggende sykepleie fikk stor betydning for pasienter og brukere som ikke maktet å ta vare på seg selv og var avhengig av hjelp fra andre til dagligdagse og rutinepregede gjøremål. De opplevde at pasienten med redusert evne til egenomsorg krevde særlig oppmerksomhet og tilstedeværelse fra dem som studenter.
  

  
   Grunnleggende sykepleie har en sentral plass i praksisstudiene
  

  
   I arbeidskravene der studentene skulle reflektere over en situasjon fra praksisstudiene der de erfarte betydningen av sykepleie, løftet studentene fram grunnleggende
   
   
   sykepleie i ulike sammenhenger og situasjoner. Det er i all hovedsak søvn, mat, faste rutiner og struktur og menneskelig kontakt som løftes fram. I et arbeidskrav skriver en student om en pasient som ønsker medi­sinfri behandling for sin schizofrenilidelse (student 5). Pasienten er en voksen mann som har vært syk siden sin ungdom. Han er svært kritisk til medisiner og velger i perioder å kutte ut alle medisiner på dagen med den begrunnelsen at han ikke trenger dem. Når han slutter å ta medisinene, noe han har gjort mange ganger tidligere, merkes raskt en endring i helsetilstanden. Han merker selv at noe er i ferd med å skje, men forsøker å overse endringene, og ikke minst er endringene særlig synlig for hans nærmeste. Etter kort tid går symptomtrykket ut over søvn, døgnrytme, mat og ernæring og fysisk aktivitet. Pasienten sover etter hvert mindre, og på unormale tidspunkt. Matinntaket reduseres og han har over en kort periode rast ned i vekt. Humør og energi reduseres i samme takt. Dette fører igjen til et redusert aktivitetsnivå, samt forsømmelse av ivaretakelse av blant annet hjem og personlig hygiene. Han isolerer seg i større grad enn før, og tilbringer stadig mindre tid i fellesarealet. Pasienten trenger åpenbart å bli motivert til å utføre disse grunnleggende, men samtidig viktige tingene som blir nedprioritert som resultat av sykdommen. Studenten spør hvordan hun kan gi denne mannen kyndig hjelp med sin yrkesutøvelse? Svaret hennes er å ha fokus på grunnleggende sykepleie. I den grunnleggende sykepleien vektlegges kunnskap om fysiologi, patofysiologi, psykologi og betydningen av sosialt samvær.
  

  
   I et annet eksempel beskriver en student hvordan en bruker var plaget med depresjon og suicidale tanker og der søvn var en stor utfordring (student 15). Brukeren våknet flere ganger hver natt og måtte på toalettet med det resultat at symptomtrykket på depresjon økte. Etter hvert ble det avdekket at brukeren hadde diabetes. Behandling av diabetes resulterte i stabilisering av blodsukkerkonsentrasjon med dertil nedsatt symptomtrykk og igjen bedre nattesøvn. I dette tilfellet ble studenten oppmerksom på hvor viktig det var å se sammenhengen mellom psyke og soma. «Dersom sykepleiere ikke har fokus på sammenhengen mellom mentale ogslige plager, vil somatisk sykdom lett kunne overses da det ikke er andre i det tverrfaglige teamet som har fokus påslige plager» (student 8).
  

  
   I et tredje arbeidskrav problematiserte en student sammenhengen mellom det å ha en alvorlig psykisk lidelse (diagnosen schizofreni) og søvnproblemer (student 15). Studenten beskrev en situasjon der en beboer til stadighet ga uttrykk for irritasjon og agitasjon. Beboeren hadde over lang tid ofte vandret oppe nattestid, og studenten knyttet beboerens irritasjonsutbrudd til at vedkommende kanskje kjente et «emosjonelt ubehag, tretthet, økt irritasjon og angst som følge av mangel på søvn» som ga seg utslag i irritasjon. Studenten foreslo å iverksette tiltak som ga beboeren bedre døgnrytme, søvnhygiene og avslappingsmetoder.
  

  
   Flere andre studenter satte også fokus på søvnens innvirkning på ens mentale tilstand. I et arbeidskrav viser en student hvordan dårlig nattesøvn får store konsekvenser for døgnrytme og struktur gjennom dagen, noe som igjen førte til isolasjon og manglende sosialt nettverk og et lite tilfreds­stillende kosthold med dertil påfølgende vektreduksjon (student 17).
  

  
   Flere skriver om betydningen av mat og ernæring. En student stilte spørsmål om hvorfor man i psykisk helsearbeid ikke har faste rutiner for ernæringsstatus og kosthold slik man har i den øvrige kommunale helsetjenesten, som for eksempel hos eldre (student 19). Studenten etterspurte tilsvarende retningslinjer i psykisk helsearbeid da mange brukere hadde vektproblemer; noen som følge av overvekt etter medikamentell behandling, mens andre har nedsatt matlyst og vektreduksjon av ulike årsaker. Studenten argumenterte for at sykepleiere var de som var best egnet og må ta ansvar for oppfølging av brukere som hadde plager som følge av kost og ernæring. Studenten søkte svar på hvorfor det var slik og fant at enkelte sykepleiere syntes det var upassende å veie brukerne og begrunnet dette med brukernes verdighet og selvbestemmelse, noe studentene stilte seg uforstående til. Når sykepleiere med åpne øyne administrerer medikamenter til pasienter og brukere med vektøkning som resultat uten samtidig å ha faste vektkontroller, bør de også ta ansvar for å hjelpe, hevder studenten.
  

  
   En annen student skrev om ernæringsstatus og at mange pasienter erfarer vektøkning som følge av medikamentbruk (student 18). Sykepleiere må ha kunnskap om at sultfølelse kan være en bivirkning ved antipsykotika. Andre plager som følger med, er munntørrhet, såre slimhinner og tørste. For mange pasienter blir store mengder av sukkerholdig drikke resultatet, som igjen gir vektøkning. Studenten spør hvorfor det ikke er retningslinjer som sier at ingen må starte medikamentell behandling med psykofarmaka uten at en sykepleier følger det opp med jevnlige samtaler og veiledning i tillegg til hyppig kontakt med lege. Sykepleier og lege har et felles ansvar for å foreslå tiltak ved hurtig vektøkning, retningslinjene påpeker at man skal følge opp medikamentell behandling med hensyn til aktuelle bivirkninger, men med uklar ansvarsfordeling.
  

  
   En student undret seg over hvorfor flere av brukerne i den kommunale psykiske helsetjenesten ikke fikk hjelp til å ivareta sin personlige hygiene (student 16). Studenten hadde erfart at flere av brukerne var dårlig kledt i enten for trange eller for vide og skitne klær, så ut som de ikke hadde dusjet på flere uker og vekket ofte oppsikt og kanskje noen ganger usikkerhet og redsel blant folk som følge av sitt utseende. Når studenten tok mot til seg og spurte de ansatte hva som var grunnen til at de ikke tilbød seg å hjelpe brukerne til bedre personlig hygiene, var det ikke uvanlig at personalet (inkludert sykepleiere) svarte at det skyldtes at de ikke «kom i posisjon» til å hjelpe vedkommende. Brukerne hadde gitt tydelig uttrykk for ikke å ville ha hjelp, og da var det ingenting de ansatte kunne gjøre. I arbeidskravet reflekterer studenten over hva det «å komme i posisjon» innebærer, og hvor forskjellig innstillingen til brukere med hensyn til personlig hygiene er i den somatiske hjemmetjenesten kontra i psykisk helsearbeid. Studenten spør om det sterke fokuset på brukermedvirkning og selvbestemmelse gjør noe med innstillingen til hva de ansatte kan og bør bidra med i ut­øvelse av sykepleie. Brukeren må få bestemme selv om hen vil ta imot hjelp eller ikke. At hen kanskje som følge av en alvorlig psykisk lidelse ikke har krefter, vilje eller motivasjon til å ivareta sin personlige hygiene, og med litt hjelp og oppmuntring kanskje ville tatt imot hjelpen, diskuteres heller ikke i personalgruppen. De ansatte synes å være innforstått med at sånn er det bare. Studenten hevder at det kan tyde på at brukere med alvorlig psykisk lidelse ikke anses som å være syke, slik brukere i den hjemmebaserte omsorgen er det og hvor både ansatte og brukere er innforstått med å hjelpe og ta imot hjelp.
  

  
   At så mange som 2/3 av studentene skrev om ivaretakelse av grunnleggende sykepleie, kan skyldes flere forhold. Det kan for det første være at grunnleggende sykepleie er et område studenter har kunnskap om og at de kan bygge videre på egen tidligere erfaring og kompetanse. Når studenter blir bedt om å vise til eksempler der sykepleie får betydning, henter de fram situasjoner fra tidligere praksisstudier og egne erfaringer. De har hentet fram litteratur og forskning som underbygger betydningen av grunnleggende sykepleie. Fra tidligere praksisstudier står grunnleggende sykepleie sentralt. Det understreker hvor viktig det er å oppfordre studentene til å bruke sine tidligere kunnskaper og bygge på erfaringer fra tidligere praksisstudier, og ikke bare løfte fram det komplekse og det som skiller psykisk helse fra somatikk. For å forebygge og redusere somatisk risiko
   
   
   ved alvorlig psykisk lidelse må sykepleiere hente fram sine kunnskaper om og biologi. At den grunnleggende sykepleien sikrer et helhetlig perspektiv på mennesker med psykiske lidelser. Det kan dessuten være at de har erfart at grunnleggende sykepleie har en sentral plass i den kliniske utøvelsen i praksisfeltet, og sykepleierne har et tydelig fokus på nettopp det. Det vil i så fall stemme overens med Karlson og Kims studie av sykepleie i psykisk helsearbeid i kommunehelsetjenesten (Karlson & Kim, 2015). De hevder at sykepleiere i den kommunale helsetjenesten har fokus på grunnleggende sykepleie i sin tjeneste. At studenter i sine arbeidskrav nå velger å formulere ivaretakelse av grunnleggende behov som det sentrale ansvarsområdet, må ses som et resultat av at de er bedt om å ta utgangspunkt i situasjoner der sykepleie har betydning. Tidligere har studenter hatt problemer med å fange opp hva som er sykepleiernes sentrale ansvarsområde og funksjon. Det forteller at når studentene ble bedt om å gjenkjenne sykepleie, så finner de det. En siste faktor som tidligere kan ha skygget for synliggjøring av sykepleiens ansvar og betydning, kan være det sterke fokus på miljøterapi i både kommunalt helsearbeid og i spesialisthelsetjenesten. Når utførelsen av grunnleggende sykepleie omtales som miljøterapi, kan sykepleiens ansvar og identitet lett komme i skyggen.
  

  
   Mange studenter hadde kanskje forventninger om at sykepleie i langt større grad enn hva de erfarte som tilfellet, var å håndtere psykiske reaksjoner på lidelse heller enn å utføre grunnleggende sykepleie som de behersket fra før. De kunne observere, resonnere og iverksette tiltak knyttet til søvn og døgnrytme, kost og ernæring, personlig hygiene, sårstell osv. De hadde forventninger om at sykepleien var mer kompleks og utfordrende enn det de erfarte. De erfarte at de kunne bidra, og det ga dem positive erfaringer. At det å være medmenneske og det å være sykepleier hadde forskjellig utgangspunkt. Når relasjon blir sagt å være nøkkelen eller inngangen til pasient og bruker, kan en kanskje ikke forvente noe annet. Praksisarenaen skapte på mange måter ikke avstand. Kun én av studentene hadde praksis i en akuttavdeling. Til gjengjeld hadde denne studenten en erfaren sykepleieveileder som tok studenten med på det som rørte seg i avdelingen – noe som skapte trygghet og tilhørighet. For noen studenter ble dette en praksisperiode der de lærte mye om seg selv og ble utfordret på egne grenser og holdninger.
  

  
   Pensumlitteratur i psykisk helsearbeid legger stor vekt på at det å etablere trygge og gode relasjoner til pasienter og brukere er det sentrale for utøvelsen (Almvik & Borge 2011, Andersen & Karlsson 2014, Bøe & Thomassen 2017). Når relasjonen tillegges så stor betydning, kan studenter som i forkant er usikre på egen væremåte og kommunikasjonsferdigheter, oppleve det som utfordrende og vanskelig å få kontakt med pasientene. Dersom veilederne derimot vektlegger at sykepleiestudenter har mye erfaring i å møte pasienter i kritiske situasjoner og når sykdom rammer, vil studentene lettere hente fram tidligere ferdigheter og raskere ta del i oppfølgingen av pasienter og brukere.
  

  
   Avslutningsvis ba vi studentene å si noe om hvorvidt det var noe av det de hadde lært og erfart i praksisstudiene, som de regnet med at de ville ha nytte av i sitt arbeid som sykepleiere – og om noe kunne vært gjort annerledes. Vi har valgt å dele studentenes forslag til endringer i to temaer. Det er betydningen av et bredt kunnskapsgrunnlag og undervisning som forbereder dem på det de vil møte i praksisstudiene.
  

  
   Et bredt kunnskapsgrunnlag med et tydelig fokus på
  

  
   Flere
   
   
   studenter etterlyser sammenhengen mellom psyke
   
   
   og soma
   
   
   . De forteller at denne praksisperioden har vært svært nyttig, og de erfarer at flere problemstillinger og tematikker har blitt satt i perspektiv. En student skriver: «Praksisperioden har understreket hvor sammensatten er og hvor mye det fysiske og det psykiske henger sammen. Dersom en sliter psykisk, vil dette også gå ut over det fysiske til slutt, og motsatt» (student 10). En annen student skriver at «vi opplevde at brukeren vår fikk livsgnisten tilbake underveis i vår praksisperiode». Det begrunner hen med at studentene tok brukerensslige plager på alvor og ordnet med henvisning til nærmere legeundersøkelse (student 14). En tredje student forteller at en viktig innsikt i denne praksisperioden var økt bevissthet om egne kunnskaper og ansvar. «Mitt ansvar er ikke å kurere noen, eller å bedrive noen form for kognitiv terapi. Ikke minst er det urealistisk. Sammenlignet med en sosionom eller barnevernspedagog, som tilsynelatende bedriver mange av de samme arbeidsoppgaver som meg, har jeg en annen utdanning og andre kunnskaper.» Denne studenten framhevet at de som sykepleier­studenter har kunnskap og kompetanse omens fysiologiske prosesser og hvordan disse påvirkes og kommer til uttrykk. «Hvis ikke vi snakker omen, hvem gjør det da?» (student 7). Studentene framhever at de har stor nytte av grunnleggende sykepleie og har erfart hvor viktig den er i utøvelsen av sykepleie.
  

  
   En annen student skriver: «Det er lett å glemme å se ‘hele’ mennesket innenfor dette feltet fordi utfordringene er så komplekse og sammensatte. Mange konsentrerer seg så mye om diagnosen/lidelsen, og glemmer derfor å se sammenhengen mellom det psykiske og det fysiske. Hvorfor skiller helsepersonell mellom det fysiske og det psykiske? Hvorfor er dette utelatt i pensumslitteraturen?» (student 3).
  

  
   «Å skille psyke og soma er kunstig i et fag som sykepleie. Sykepleie forener jo psyke og soma. Jeg savner litteratur som sier det» (student 14).
  

  
   Det studentene forteller her, er at de ser betydningen av å ha et bredt kunnskapsgrunnlag med seg inn i psykiske helsetjenester. Den kunnskapen de allerede har tilegnet seg fra studiet, ser de ikke umiddelbart nytte av før de blir gjort oppmerksom på den. De ser at skillet mellom psyke og soma er kunstig og etterspør pensumlitteratur.
  

  
   Undervisning rettet mot det de ville møte i praksisstudiene
  

  
   Studenter forteller at de har hatt nytte av undervisningen i forkant. En student forteller at hun bare hadde kunnskap om tjenesteområdet fra det hun hadde lest og hørt i mediene. Hun hadde ikke jobbet innenfor psykiske helsetjenester og hadde heller ikke møtt pasienter med psykiske lidelser tidligere. «Jeg visste ikke hva jeg gikk til, og det hjalp å ha undervisning i forkant. Pensumlitteraturen har jo ikke fokus på sykepleie» (student 11).
  

  
   På spørsmål om hva som har vært nyttig, svarer en student at det var fint å møte mennesker med egenerfaring før praksisstudiene. «Jeg ble imponert over hvilket mot de viste når de fortalte om sine erfaringer» (student 16). «Å høre ei ung jente fortelle om sine psykoseerfaringer gjorde sterkt inntrykk. Da jeg seinere møtte en ung gutt i en døgnenhet med tilsvarende diagnose, var jeg mye bedre forberedt enn jeg ville vært uten å ha hørt på Oda.» En annen student skriver at det var nyttig å ha forelesere som jobber i praksisfeltet og kjenner hvordan det fungerer i dag» (student 19). En tredje skriver: «Det hjalp at lærerne våre la stor vekt på at vi som 3.-årsstudenter kan mye om sykepleie og at vi har erfaring fra å hjelpe pasienter i kritiske faser i livet fra før. Det gjorde at jeg følte meg tryggere. Hvorfor skal psykisk helse framstilles så komplisert?» (student 14).
  

  
   Studentenes erfaringer forteller om betydningen av god forberedelse til praksisstudier, både når det gjelder å innvie studentene i kunnskaper og ferdigheter innenfor tjenesteområdet, og viktig tid til avklaring av deres forventninger til praksisstudiene. Det er også vesentlig å videreformidle til studentene at de som 3.-årsstudenter har kunnskap, ferdigheter og kompetanse fra studiet for øvrig som de har stor nytte av i denne praksisperioden. Å trygge livsprosesser gjennom grunnleggende sykepleie er et sentralt ansvarsområde for sykepleiere enten en møter pasienter og brukere i psykiske helsetjenester eller i en somatisk sykehusavdeling. Samtidig må det som er særegent i utøvelsen av sykepleie og oppfølging til mennesker med alvorlig psykisk lidelse, ikke underkommuniseres og bagatelliseres. Studentenes erfaringer er tydelige i så måte. De ga tydelig uttrykk for at de savnet litteratur som tydeliggjorde sykepleiens særegne ansvar.
  

  
   
    Refleksjonsoppgaver
   

   
    
     •
    
    Kjenner du deg igjen i studentenes erfaringer?
   

   
    
     •
    
    Var du forberedt på hva som ville møte deg?
   

   
    
     •
    
    Hva tror du kan være grunnen til at så mange studenter gruer seg til denne praksisen?
   

   
    
     •
    
    Er det noe utdanningen kan gjøre for å løfte fram forhold som kan redusere bekymring og spenning?
   

   
    
     •
    
    Hva tror du det kan skyldes at studenter tror det vil bli vanskelig å få kontakt med pasienter og brukere?
   

   
    
     •
    
    Er det noe du tenker du er bekymret for i møte med pasienter og brukere? Hvis ja, hvordan kan du ta opp dine bekymringer med praksislærer og veileder?
   

   
    
     •
    
    Hva opplever du er gode læringssituasjoner for deg, basert på erfaring fra tidligere praksis?
   

   
    
     •
    
    Hva tenker du er forskjell på somatikk og psykisk helsevern?
   

   
    
     •
    
    Hva tenker du at du kan bidra med i møte med pasient/bruker i psykisk helsevern?
   

   
    
     •
    
    Hvordan tenker du at du kan kommunisere med pasientene?
   

   
    
     •
    
    Hva tenker du kan være viktig i relasjonen mellom pasient og sykepleier?
   

  

  
   
    Tips til sykepleierstudenter:
   

   
    
     
      1.
     
     Ikke vær redd for å ta kontakt med veileder og andre ansatte.
    

    
     
      2.
     
     Skriv dagbok fra praksisperioden.
    

    
     
      3.
     
     Diskuter med medstudenter og lærerveileder.
    

    
     
      4.
     
     Ikke vær redd for å stille spørsmål.
    

    
     
      5.
     
     Bruk erfaringer fra tidligere praksisstudier.

